作者:馬致遠
標題:仙呂・青哥兒十二月正月
內容:春城春宵無價，照星橋火樹銀花。妙舞清歌最是他，翡翠坡前那人家，鰲山下。二月前村梅花開盡，看東風桃李爭春。寶馬香車陌上塵，兩兩三三見遊人，清明近。三月風流城南修禊，曲江頭麗人天氣。紅雪飄香翠霧迷，御柳宮花幾曾知，春歸來。四月東風園林昨暮，被啼鶯喚將春去。煮酒青梅盡醉渠，留下西樓美人圖，閒情賦。五月榴花葵花爭笑，先生醉讀《離騷》。臥看風簷燕壘巢，忽聽得江津戲蘭橈，船兒鬧。六月冰壺瑤臺天遠，逃炎蒸莫要逃禪。約下新秋數日前，閒與仙人醉秋蓮，凌波殿。七月梧桐初雕金井，月纖妍人自娉婷。獨對青娥翠畫屏，閒只管銀河問雙星，無蹊徑。八月銅壺半分更漏，散秋香桂娥將就。天遠雲歸月滿樓，這清興誰教庾江州，能消受。九月前年維舟寒瀨，對蓬窗叢菊花開。陳跡猶存戲馬臺，說道丹陽寄奴來，愁無奈。十月玄冥偷傳春信，只多為臘蕊冰痕。山遠樓高雪意新，錦帳佳人會溫存，添風韻。十一月當年東君生意，在重泉一陽機會。與物無心總不知，律管兒女漫吹灰，閒遊戲。十二月隆冬寒嚴時節，歲功來待將遷謝。愛惜梅花積下雪，分付與東君略添些，豐年也。